П Р Е Д Л О Г З А К О Н А

О ИЗМЕНАМА И ДОПУНАМА ЗАКОНА О ПОРЕЗУ НА ДОХОДАК ГРАЂАНА

#### Члан 1.

#### У Закону о порезу на доходак грађана („Службени гласник РС”, бр. 24/01, 80/02, 80/02-др. закон, 135/04, 62/06, 65/06-исправка, 31/09, 44/09, 18/10, 50/11, 91/11-УС, 93/12, 114/12-УС, 47/13, 48/13-исправка, 108/13, 57/14, 68/14-др. закон, 112/15, 113/17, 95/18 и 86/19), у члану 15а ст. 2, 4. и 5. речи: „16.300 динара” замењују се речима: „18.300 динара”.

#### После става 5. додаје се нови став 6, који гласи:

„Изузетно од ст. 1. до 5. овог члана, основицу пореза на зараде лица за које домаће правно лице плаћа порез сагласно члану 99. став 3. овог закона, чини износ који је домаће правно лице исплатило послодавцу из друге државе као накнаду трошкова за рад лица које је упућено, односно послато на рад код домаћег правног лица.”.

Досадашњи став 6. постаје став 7.

Члан 2.

У члану 15в став 3. мења се и гласи:

„Изузетно од става 2. овог члана, квалификованим послодавцем сматра се било који послодавац резидент Републике, који заснује радни однос са новонастањеним обвезником који је од 1990. године барем три године испуњавао услове из члана 7. став 2. тачка 1) овог закона да се сматра резидентом Републике.”.

Члан 3.

У члану 21в став 1. речи: „2020. године” замењују се речима: „2021. године”.

Члан 4.

У члану 21д став 1. речи: „2020. године” замењују се речима: „2021. године”.

Члан 5.

У члану 21е став 1. запета и речи: „које је уписано у регистар надлежног органа,” бришу се.

Члан 6.

У члану 21ж став 2. запета и речи: „правно или физичко лице,” бришу се.

Додаје се став 13, који гласи:

„Послодавцем у смислу става 1. овог члана сматра се правно лице, предузетник, предузетник паушалац, предузетник пољопривредник, представништво, огранак страног правног лица и физичко лице.”.

Члан 7.

У члану 33а стaв 2. реч: „предузетник” замењује се речју: „обвезник”.

Став 3. мења се и гласи:

„Обвезник из става 1. овог члана који се определи за исплату личне зараде, дужан је да у електронском облику, преко портала Пореске управе достави обавештење о свом опредељењу да врши исплату личне зараде.”.

После става 3. додају се нови ст. 4. и 5, који гласе:

„Лице које започне обављање делатности, обавештење о опредељењу да врши исплату личне зараде подноси искључиво у моменту регистрације надлежној организацији која води регистар привредних субјеката, која ће тај захтев проследити Пореској управи.

Изузетно од става 4. овог члана, лица која се не региструју код организације која води регистар привредних субјеката, обавештење о опредељењу да врше исплату личне зараде подносе Пореској управи у року од пет дана од дана регистрације, у електронском облику преко портала Пореске управе.”.

Досадашњи став 4. постаје став 6.

У досадашњем ставу 5, који постаје став 7, реч: „Предузетникˮ замењује се речју: „Обвезникˮ.

Досадашњи став 6, који постаје став 8, мења се и гласи:

„Ако се обвезник из става 1. овог члана определи да престане са исплатом личне зараде, дужан је да о томе у електронском облику, преко портала Пореске управе достави обавештење до 15. децембра текуће године.”.

У досадашњем ставу 7, који постаје став 9, речи: „из става 6.” замењују се речима: „из става 8.”, а реч: „предузетникˮ замењује се речју: „обвезникˮ.

Члан 8.

У члану 42. став 1. речи: „надлежном пореском органу” бришу се.

Члан 9.

#### У члану 61. став 1. тачка 3) мења се и гласи:

„3) приход од инвестиционе јединице отвореног инвестиционог фонда;”.

После тачке 3) додаје се тачка 3а), која гласи:

„3а) приход по основу власништва над инвестиционом јединицом алтернативног инвестиционог фонда, осим накнаде за пренос те инвестиционе јединице;”.

Додаје се став 3, који гласи:

„Дивидендом из става 1. тачка 2) овог члана сматра се и преостала нето вредност имовине отвореног инвестиционог фонда, односно алтернативног инвестиционог фонда који нема својство правног лица, која се након распуштања тог инвестиционог фонда расподељује члановима сразмерно њиховим инвестиционим јединицама, а која је изнад документоване набавне вредности тих инвестиционих јединица.”.

Члан 10.

У члану 72. став 1. тачка 4) мења и гласи:

„4) инвестиционе јединице, осим инвестиционих јединица добровољних пензијских фондова, откупљене од стране отвореног инвестиционог фонда, у складу са законом којим се уређују отворени инвестициони фондови;”.

Додају се тач. 5) и 6), које гласе:

„5) инвестиционе јединице алтернативног инвестиционог фонда, у складу са законом којим се уређују алтернативни инвестициони фондови;

6) дигиталне имовине.”.

Члан 11.

У члану 72а став 2. мења се и гласи:

„Право на пореско изузимање код продаје права, односно удела из става 1. тачка 5) овог члана, у случају када је током периода власништва долазило до промене процента права, односно учешћа у капиталу, обвезник може да оствари у односу на процентуални део права који је непрекидно најмање десет година имао у власништву, односно део удела по основу кога је непрекидно најмање десет година имао право учешћа у капиталу, у проценту који је једнак проценту који је иницијално стечен најмање десет година пре продаје права, односно удела.”.

Члан 12.

У члану 74. став 4. мења се и гласи:

„Набавна цена инвестиционе јединице састоји се од нето вредности имовине фонда по инвестиционој јединици на дан уплате, увећане за накнаду за куповину уколико је друштво за управљање наплаћује, сагласно законима којима се уређују инвестициони фондови.”.

После става 9. додају се нови ст. 10. до 12, који гласе:

„Код преноса дигиталне имовине набавном ценом сматра се цена коју обвезник документује као стварно плаћену, а у случају преноса дигиталне имовине коју је обвезник стекао учествовањем у пружању услуга рачунарског потврђивања трансакција у информационим системима који се односе на одређену дигиталну имовину (тзв. рударење дигиталне имовине), набавном ценом сматра се износ трошкова које је обвезник имао у вези са стицањем предметне дигиталне имовине и које може да документује.

Изузетно од става 10. овог члана, у случају преноса дигиталне имовине коју је обвезник стекао учествовањем у пружању услуга рачунарског потврђивања трансакција у информационим системима који се односе на одређену дигиталну имовину (тзв. рударење дигиталне имовине), која је била предмет опорезивања у складу са чланом 85. став 1. тачка 16) овог закона, набавном ценом сматра се основица на коју је плаћен порез на други приход у смислу члана 85. овог закoна.

Изузетно од става 10. овог члана, у случају преноса дигиталне имовине коју је обвезник стекао од послодавца или од повезаног лица са послодавцем без накнаде или по повлашћеној цени, а које примање је било предмет опорезивања у складу са чланом 14. овог закона, набавну цену чини збир износа документоване цене по којој је обвезник стекао дигиталну имовину и основице на коју је плаћен порез на зараде у смислу члана 14. овог закона.”.

Досадашњи став 10. постаје став 13.

У досадашњем ставу 11, који постаје став 14, речи: „става 10.” замењују се речима: „става 13.”.

Досадашњи став 12. постаје став 15.

Члан 13.

У члану 75. став 4. речи: „ст. 9, 10. и 11.” замењују се речима: „ст. 13, 14. и 15.”.

Члан 14.

После члана 79. додаје се члан 79a, који гласи:

„Члан 79a

Обвезник који новчана средства остварена продајом дигиталне имовине у року од 90 дана од дана продаје уложи у основни капитал привредног друштва резидента Републике у складу са законом којим се уређује порез на добит правних лица, односно у капитал инвестиционог фонда основаног у складу са законима којима се уређују инвестициони фондови, а чији се центар пословних и инвестиционих активности налази на територији Републике, ослобађа се 50% пореза на капитални добитак.

Обвезнику који у року од 12 месеци од дана продаје дигиталне имовине, новчана средства остварена продајом дигиталне имовине уложи за намене из става 1. овог члана, извршиће се повраћај 50% плаћеног пореза на капитални добитак.

Изузетно од ст. 1. и 2. овог члана, у случају да привредно друштво у чији основни капитал су уложена новчана средства од продаједигиталне имовине, у календарској години у којој је регистровано улагање и у наредне две календарске године спроведе поступак смањења основног капитала, даном доношења одлуке о смањењу основног капитала обвезник губи право на претходно остварено ослобођење и дужан је да поднесе пореску пријаву сагласно члану 95. став 1. тачка 1) овог закона.

Министар ближе уређује поступак и начин остваривања права на пореско ослобођење из става 1. овог члана.”.

Члан 15.

Члан 80. мења се и гласи:

„Члан 80.

Ако обвезник у решавање стамбеног питања у смислу члана 79. овог закона уложи само део средстава остварених продајом непокретности, односно ако у основни капитал привредног друштва, односно у капитал инвестиционог фонда у смислу члана 79а овог закона уложи само део средстава остварених продајом дигиталне имовине, пореска обавеза му се сразмерно умањује.”.

Члан 16.

У члану 83. став 4. тачка 2) мења се и гласи:

„2) остварен добитак од посебних игара на срећу укључујући и посебне игре на срећу када се приређују преко средстава електронске комуникације, у смислу закона којим се уређују игре на срећу.”.

Члан 17.

После члана 89. додаје се члан 89а, који гласи:

„Члан 89а

Обвезнику који изврши улагање у алтернативни инвестициони фонд, односно у куповину инвестиционе јединице алтернативног инвестиционог фонда, признаје се право на порески кредит на рачун годишњег пореза на доходак грађана највише до 50% улагања извршеног у календарској години за коју се утврђује годишњи порез на доходак грађана.

Право на порески кредит из става 1. овог члана може се остварити само по основу у потпуности уплаћених новчаних улога којима се стичу акције или удели у алтернативном инвестиционом фонду, односно инвестиционе јединице алтернативног инвестиционог фонда.

Порески кредит из става 1. овог члана не може бити већи од 50% утврђене пореске обавезе по основу годишњег пореза на доходак грађана.”.

Члан 18.

У члану 94. став 1. речи: „односно опредељење да ће исплаћивати личну зараду,” бришу се.

Члан 19.

У члану 95. став 1. тачка 1) мења се и гласи:

„1) дана када је остварио или започео остваривање прихода по основу преноса стварних права на непокретностима, ауторских и сродних права и права индустријске својине, удела у капиталу правних лица, дигиталне имовине, као и инвестиционих јединица;”.

У ставу 2. после речи: „овог закона” додају се запета и речи: „односно од дана продаје дигиталне имовине по основу које обвезник може да оствари право на пореско ослобођење сагласно члану 79а став 1. овог закона”.

Члан 20.

У члану 99. став 1. тачка 3) мења се и гласи:

„3) приходе од капитала, ако је исплатилац прихода правно лице, предузетник, предузетник паушалац или отворени инвестициони фонд, односно алтернативни инвестициони фонд који нема својство правног лица, а који је организован у складу са дозволом надлежног органа;”.

Додаје се став 3, који гласи:

„По основу прихода лица из члана 100а став 5. овог закона обавезу обрачунавања и плаћања пореза по одбитку има домаће правно лице у моменту када послодавцу из друге државе исплати износ за накнаду трошкова за рад само у случају када се порез претходно не плати самоопорезивањем сагласно члану 100а став 5. овог закона, без обзира на то да ли је истекао рок из члана 95. став 5. и члана 114. став 1. овог закона.”.

#### Члан 21.

У члану 100а став 5. мења се и гласи:

„Обавезу обрачунавања и плаћања пореза има и обвезник – лице које је упућено, односно послато на рад код домаћег правног лица, по основу зараде и других примања које остварује од послодавца из друге државе који га је упутио, односно послао на рад у Републику код домаћег правног лица.”.

Додаје се став 6, који гласи:

„Изузетно од става 5. овог члана, обвезник нема обавезу обрачунавања и плаћања пореза када је порез плаћен сагласно члану 99. став 3. овог закона.”.

#### Члан 22.

#### У члану 109. ст. 6. и 7. мењају се и гласе:

„Право на пореско ослобођење из члана 79. став 1, члана 79а став 1. и члана 80. овог закона утврђује се решењем надлежног пореског органа на основу документације о решавању стамбеног питања, односно документације о улагању средстава остварених продајом дигиталне имовине, приложене уз пореску пријаву.

Повраћај плаћеног пореза на капиталне добитке из члана 79. став 2. и члана 79а став 2. овог закона остварује се на захтев обвезника, уз који је приложена документација о решавању стамбеног питања, односно документација о улагању средстава остварених продајом дигиталне имовине.”.

Члан 23.

Прво усклађивање неопорезивог износа зараде од 18.300 динара годишњим индексом потрошачких цена врши се почев у 2022. години.

Члан 24.

У поступцима утврђивања, наплате и контроле наплате пореза по одбитку код домаћих правних лица по основу примања обвезника – странца упућеног на рад у Републику Србију, по основу примања које остварује од послодавца у или из друге државе, који нису правноснажно окончани до дана ступања на снагу овог закона, пореска обавеза утврдиће се у складу са овим законом.

Члан 25.

У поступцима утврђивања, наплате и контроле наплате пореза на добитке од игара на срећу који нису правноснажно окончани до дана ступања на снагу овог закона,порез на добитке од игара на срећу утврдиће се у складу са овим законом.

Члан 26.

У поступцима утврђивања, наплате и контроле наплате пореза на приход од преноса дигиталне имовине који нису правноснажно окончани до дана почетка примене одредаба чл. 10, 12, 14, 15, 19. и 22. овог закона, у делу који се односи на дигиталну имовину, порез на приход од преноса дигиталне имовине утврдиће се у складу са овим законом.

Члан 27.

Пропис за извршавање овог закона донеће се у року од 120 дана од дана ступања на снагу закона којим се уређује дигитална имовина.

Члан 28.

Одредбе овог закона примењиваће се од 1. јануара 2021. године, осим одредаба чл. 10, 12, 14, 15, 19. и 22. овог закона, у делу који се односи на дигиталну имовину, које ће се примењивати од дана ступања на снагу закона којим се уређује дигитална имовина.

Члан 29.

Овај закон ступа на снагу осмог дана од дана објављивања у „Службеном гласнику Републике Србије”.